SL Uradni list Evropske unije L 197/1

DELEGIRANA UREDBA KOMISIJE (EU) 2017/1393

z dne 24. maja 2017

o spremembi Delegirane uredbe (EU) št. 1395/2014 o načrtu za zavržke pri ribolovu nekaterih malih pelagičnih vrst in ribolovu za industrijske namene v Severnem morju

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) ter zlasti člena 15(6) in člena 18(1) in (3) Uredbe,

ob upoštevanju naslednjega:

(1) Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova za vrste, za katere veljajo omejitve ulova.

(2) Delegirana uredba Komisije (EU) št. 1395/2014 (2) je vzpostavila načrt za zavržke za izvajanje obveznosti iztovarjanja pri ribolovu nekaterih malih pelagičnih vrst in ribolovu za industrijske namene v Severnem morju.

(3) V skladu s členom 15(6) Uredbe (EU) št. 1380/2013 v povezavi s členom 15(5)(a) Uredbe lahko načrti za zavržke vključujejo tehnične ukrepe, katerih namen je zmanjšati ali čim bolj odpraviti neželeni ulov.

(4) Belgija, Danska, Nemčija, Francija, Nizozemska, Švedska in Združeno kraljestvo imajo neposreden upravljalni interes za ribolov v Severnem morju. Po posvetovanju s svetovalnima svetoma za Severno morje in za pelagične vrste so navedene države članice 7. februarja 2017 predložile skupno priporočilo za tehnični ukrep.

(5) V skupnem priporočilu je zlasti predlog, da se Delegirana uredba (EU) št. 1395/2014 spremeni in se vanjo vključi odstopanje od odstavka 3 člena 21 Uredbe Sveta (ES) št. 850/98 (3), ki prepoveduje uporabo nekaterih vrst ribolovnega orodja na območju vzdolž danske obale Severnega morja.

(6) Prepoved iz odstavka 3 člena 21 Uredbe (ES) št. 850/98 je bila uvedena za varovanje sleda, ki se ulovi kot prilov pri ribolovu papaline.

(7) Rezultati posvetovanj, ki so jih opravile zainteresirane države članice, kažejo, da je delež sleda v vzorcih ulova znotraj zadevnega območja trenutno nižji od deleža sleda v vzorcih ulova zunaj navedenega območja. Med posvetovanji se je izkazalo, da prepoved iz odstavka 3 člena 21 Uredbe (ES) št. 850/98 trenutno preprečuje prilagodljivost, ki bi jo morala imeti plovila, da bi lovila tam, kjer lahko čim bolj zmanjšajo neželeni prilov.

(8) Relevantni znanstveni organi so podali znanstvene prispevke, ki jih je pregledal Mednarodni svet za raziskovanje morja (ICES). Strokovna skupina za ribištvo in akvakulturo je na srečanju 28. februarja 2017 razpravljala o zadevnih ukrepih.

(9) ICES navaja (4), da je bil delež ulovljenega sleda po teži pri poskusnem ribolovu papaline zunaj „kvadrata za papalino“ višji kot znotraj njega, pri številu primerkov pa razlike ni bilo. Zato je pričakovati, da bi v primerjavi z ribolovom zunaj „kvadrata za papalino“ ribolov znotraj njega zmanjšal neželeni ulov sleda (po teži). ICES meni, da ni verjetno, da bi odprava prepovedi ribolova v „kvadratu za papalino“ kakor koli vplivala na staleže sleda ali papaline. Po mnenju ICES ni treba dodatno pregledati stanja v „kvadratu za papalino“, saj ostali ukrepi za upravljanje zadostujejo za nadzorovanje prilova sleda.

(10) Ukrepi, predlagani v skupnem priporočilu, so v skladu s členom 18(3) Uredbe (EU) št. 1380/2013 in se lahko vključijo v Delegirano uredbo (EU) št. 1395/2014.

(11) Delegirano uredbo (EU) št. 1395/2014 bi bilo zato treba ustrezno spremeniti.

(12) Ukrepi iz te uredbe neposredno vplivajo na gospodarske dejavnosti, povezane z ribolovno sezono plovil Unije in njenim načrtovanjem, zato bi morala ta uredba začeti veljati takoj po objavi –

SPREJELA NASLEDNJO UREDBO:

Člen 1

V Delegirano uredbo (EU) št. 1395/2014 se vstavi naslednji člen 4a:

„Člen 4a Tehnični ukrepi za ribolov papaline na območju vzdolž danske obale Severnega morja Z odstopanjem od odstavka 3 člena 21 Uredbe (ES) št. 850/98 se dovoli ribolov papaline na območju vzdolž danske obale Severnega morja, kakor je opredeljeno v odstavku 1(c) navedenega člena, z naslednjim ribolovnim orodjem: (a) vlečnim orodjem z velikostjo mrežnega očesa, manjšo od 32 mm; (b) zapornimi plavaricami ali (c) zabodnimi mrežami, zapletnimi mrežami, trislojnimi mrežami in visečimi mrežami z velikostjo mrežnega očesa, manjšo od 30 mm.“

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 24. maja 2017 Za Komisijo Predsednik Jean-Claude JUNCKER

(1) UL L 354, 28.12.2013, str. 22.

(2) Delegirana uredba Komisije (EU) št. 1395/2014 z dne 20. oktobra 2014 o načrtu za zavržke pri ribolovu nekaterih malih pelagičnih vrst in ribolovu za industrijske namene v Severnem morju (UL L 370, 30.12.2014, str. 35).

(3) Uredba Sveta (ES) št. 850/98 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov (UL L 125, 27.4.1998, str. 1).

(4) http://www.ices.dk/sites/pub/Publication%20Reports/Forms/DispForm.aspx?ID=32869